
Text rozhodnutia
Súd: Krajský súd Košice Spisová značka: 6Co/39/2011 Identifikačné číslo súdneho spisu: 7208201306 Dátum vydania rozhodnutia: 08. 11. 2011 Meno a priezvisko sudcu, VSÚ: JUDr. Viktória Midová ECLI: ECLI:SK:KSKE:2011:7208201306.2 Uznesenie Krajský súd v Košiciach v právnej veci navrhovateľa: T.. I. P., nar. XX.X.XXXX, bytom v W., Y. XX, zastúpený JUDr. Mariánom Vojčíkom, advokátom so sídlom v Košiciach, Mäsiarska 3, proti odporkyni: T.. U. P., L.., nar. XX.X.XXXX, bytom v W.N., I. XX, zastúpená JUDr. Michalom Kuročkom, advokátom so sídlom v Michalovciach, Námestie Slobody 3, v konaní o vyporiadanie bezpodielového spoluvlastníctva manželov, o odvolaní odporkyne proti rozsudku Okresného súdu Košice II č.k. 24C/8/2008-277 zo dňa 19.10.2010 r o z h o d o l : N a r i a ď u j e opravu rozsudku. o d ô v o d n e n i e : Súd prvého stupňa vyporiadal bezpodielové spoluvlastníctvo účastníkov konania tak, že do podielového spoluvlastníctva navrhovateľa a odporkyne prikázal nehnuteľnosť - pozemok parc.č. 5/1 - zastavané plochy a nádvoria vo výmere 717 m2, zapísanú na LV XXX, kat.územie P. W., každému v 1 v zostatkovej hodnote 2.622,32 eur. Do výlučného vlastníctva odporkyne prikázal byt č. 1 v bytovom dome súp.č. 2242 na parc. č. 510/233 a na parcele č. 510/234, nachádzajúci sa v W., B. I. D..Č.. XX, XX a spoluvlastnícky podiel na spoločných častiach a spoločných zariadeniach domu vo veľkosti 2399/100000, zapísané na LV č. XXXXX kat. územie Y. T., C. W. - Y., okres W. N. v celosti v zostatkovej hodnote 66.387,84 eur. Do výlučného vlastníctva odporkyne prikázal zostatok na stavebnom sporení č. XXXXXXXX/XXXX vo VÚB Wüstenrot, a.s. vo výške 5.815,98 €, zostatok na účte vedenom v ČSOB, a.s. na meno odporkyne č. účtu: XXXXXXXX/XXXX vo výške 440,69 eur, zostatok na účte vedenom v SLSP, a.s. na meno odporkyne č. účtu:XXXXXXXXXXX/XXXX vo výške 767,65 €. Do výlučného vlastníctva navrhovateľa prikázal zostatok na účte vedenom v SLSP a.s. na meno navrhovateľa č.účtu: XXXXXXXXXX/XXXX vo výške 52,84 € a zostatok na účte vedenom v Tatrabanke a.s. na meno navrhovateľa č.účtu: XXXXXXXXXX vo výške 597,14 €. Do podielového spoluvlastníctva navrhovateľa v podiele 1/2 prikázal zostatok úveru č. XXXXXXXX/ XXXX vo VÚB Wüstenrot, a.s. vo výške 2.188,80 €. Do podielového spoluvlastníctva odporkyne v podiele 1/2 prikázal zostatok úveru č. XXXXXXXX/XXXX vo VÚB Wüstenrot a.s. vo výške 2.188,80 €. Zaviazal odporkyňu zaplatiť navrhovateľovi na vyrovnanie jeho podielu z podielového spoluvlastníctva sumu 35.219,35 € v lehote do 6 mesiacov od nadobudnutia právoplatnosti rozsudku. Zaviazal účastníkov konania každého osobitne zaplatiť súdny poplatok za konanie v sume 1.150 € na účet Okresného súdu Košice II do 15 dní od právoplatnosti rozsudku a rozhodol, že žiaden z účastníkov nemá právo na náhradu trov konania. Proti tomuto rozsudku v zákonnej lehote podala odvolanie odporkyňa. Odvolací súd pri skúmaní podmienok odvolacieho konania zistil, že v tomto štádiu konania je predloženie veci na rozhodnutie odvolaciemu súdu predčasné, pretože súd sa dopustil zrejmej nesprávnosti a chyby v počítaní vo výroku rozsudku, ako aj v jeho odôvodnení. Podľa ust. § 222 ods. 3 O.s.p. za podmienok § 164 môže odvolací súd nariadiť aj opravu napadnutého rozhodnutia. Podľa ust. § 164 O.s.p. súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave vydá opravné uznesenie, ktoré doručí účastníkom. Pritom môže odložiť vykonateľnosť rozsudku na čas, kým opravné uznesenie nenadobudne právoplatnosť. V odôvodnení rozsudku na strane 9 prvý odsek súd sa dopustil zrejmej nesprávnosti pri uvedení polovice podielu pripadajúceho na jedného účastníka, keď ho uviedol hodnotou 38.842,23 € namiesto správnej hodnoty 38.342,23 € (76.684,46 € : 2 = 38.342,23 €). Ďalej sa dopustil chyby v počítaní, ak uviedol, že navrhovateľ získa zo spoločného majetku o 36.381,14 € menej ako odporkyňa, pretože v skutočnosti získal menej o 36.381,09 € (38.342,23 € - 1.961,14 €). Zároveň sa pri tomto výpočte opäť dopustil zrejmej nesprávnosti pri uvedení polovice hodnoty pripadajúcej na jedného účastníka opäť sumou 38.842,23 € namiesto sumy 38.342,23 €. Nakoniec sa dopustil chyby v počítaní pri určení podielu, ktorý je odporkyňa povinná vyplatiť navrhovateľovi, keď tento určil sumou 35.219,35 € ako rozdiel súm 36.381,14 € a 1.161,79 €, namiesto správnej výšky 35.219,30 € vychádzajúc z rozdielu sumy 36.381,09 € a 1.161,79 €. Následne aj vo výroku rozsudku je nesprávne uvedená suma, ktorú je odporkyňa povinná zaplatiť navrhovateľovi na vyrovnanie jeho podielu výškou 35.219,35 €, namiesto sumy 35.219,30 €. Úlohou súdu prvého stupňa bude postupom podľa ust. § 164 O.s.p., t.j. opravným uznesením opraviť vyššie uvedenú zrejmú nesprávnosť a chyby v počítaní vo výroku rozsudku a v jeho odôvodnení, opravné uznesenie doručiť účastníkom konania, resp. ich právnym zástupcom a po uplynutí lehoty na podanie odvolania proti tomuto uzneseniu predložiť vec na rozhodnutie odvolaciemu súdu. Toto rozhodnutie prijal senát jednohlasne (§ 3 ods. 9 zák. 757/2004 Z.z.). Poučenie: Proti tomuto uzneseniu odvolanie nie je prípustné.

